August | 2015 | My reise op Kettingsaag
Papekuil SD Tankwa Trip
biking, dual sport, grondpad, Kettingsaag, off-road, Stofdonkies, Tankwa Karoo, Tankwa Padstal
Met die winter wat sterk in aantog was, een of 2 manne wat se vrouens naby aan kraam is, en een man wie se vrou onlangs gekraam het, was dit tyd vir 'n bike-trip.
Ross het sommer 'n datum in die lug gegooi en gesê dis die naweek wat hy Tankwa toe ry. Die wat wil saam moet laat weet. Gou-gou het die groepie gegroei na 11 fietse, 1 brawe pillion en 2 manne wat met 'n bakkie sou deurry.
Een ding van motorfietse, is die feit dat dit mense wat dieselfde passie deel bymekaarbring. Maak nie saak wat jou agtergrond is, waar jy vandaan kom, hoe jou bankrekening lyk en of jy 'n 650 of 'n 1200 ry nie. Jy is soos familie. Die spreekwoord sê mos: Vriende is familie wat ons self kies.
Die naweek het ek dit weereens beleef. Mense van uiteenlopende agtergronde bymekaargebring deur motorfietse. Een ding wat nogal snaaks was op hierdie trip was die feit dat 10 van die 11 fietse BMW's was, en die ander een 'n Honda. Dit was omtrent 'n gespottery maar die Honda het hom soos gewoonlik goed van sy taak gekwyt.
Met die aanloop na die naweek het ons die weer met arends-oë dopgehou want alhoewel ek glad nie bang is om in die reën te ry nie, en natreën my nog nooit gepla het nie(Hier binne klop 'n boere-hart soos Ray Dylan sing). Maak dit my onrustig om met so groot groep ryers nat paaie aan te durf. Juis oor veiligheid en aangesien ek baie van die manne die eerste keer op die trip ontmoet het, het dit my verder onrustig gemaak omdat ek nie almal se abilities ken nie. Wat meer is: Ek het 'n pel van my saamgenooi en dit was sy 3de keer op 'n motorfiets.
Die beplanning vir die naweek het sommer vlot verloop. Ons het 'n paar manne gehad wat die vorige naweek so lus was vir ry dat hule gou 'n roete gaan recce het net sodat ons nie verdwaal nie. Soos die gebruik het ons 'n Whatsapp groep gestig. Nou as ek al die boodskappe wat heen en weer gevlieg het die week voor die trip hier moet post, gaan WordPress my wragtie verban en gaan ek vir bandwidth moet betaal. Julle dink vrouens praat baie? Die woord Kwettervoëls kom onwillekeurig by my op. En hierby sluit ek myself in (If you cannot beat them, join them)
Die Vrydag het aangebreek. Die gepraat het fotos geraak. Die fotos klankbane van fietse wat dreun. Ek het seker net voor 00:00 die lig afgesit. Wetend dat slaap my nie baie lank beskore gaan wees nie. Dit was toe ook so. Net na 4 lê die Kat toe al wakker. Vrou was nie baie gelukkig nie maar wat kan jy nou maak. Maar opgestaan. Bietjie gefacebook en toe gaan stort. Ek moes my pillion 6:00 kry. Hy het sommer sy kar by my werk gelos vir die res van die naweek. Met die vooruitsig van reën het ek in die week gou Kaap Agri toe gery vir 'n reënjas. R210 later het ek 'n Mannemarak-pak gehad en kon die reën maar kom.
Ons afspraak was om Martin en Dan, 'n nuwe toevoeging tot die groep by Safari & Outdoor op die Bottelary kruis te kry. Ek het sommer met die wegtrek my reënpak se broek aangetrek en ek en Heinrich het die stuk ingesit Bottelary toe. Daar aangekom het daar reeds 'n motorfiets gestaan en dit kon net Dan wees. Ons het mekaar sommer daar ontmoet, volgemaak en toe besluit dis tyd vir koffie. Boesman was nog nie in aantog nie en ons het gou 'n koffietjie deurgewerk.
Nou gewoonlik as iemand êrens iets aan sy fiets verander, word die ander manne op hoogte gehou. 'n Foto hier en daar, 'n klankgreep of sound clip word gestuur. Ons het geweet Boesman het vir die Rooi Hammer of soos hy deesdae bekend staan, Fireblade 'n nuwe uitlaatpyp opgesit. En ons almal was nuuskierig om hom te hoor.
Ons is ook toe binnekort beloon met die nuwe dreuning van die Fireblade
Dis nogal iets wat ek opgelet het die laaste jaar of wat. Elke ou het sy eie unieke rystyl. Buiten dat omtrent elke fiets anders klink, ry elke ou sy fiets op sy manier. So as 2 fietse oppad is en hulle het dieselfde exhaust-pype op gaan jy elkeen kan uitken aan sy ry-styl. Waar daar ratte gewissel word. Of daar ratte gewissel word. Die blip van die throttle as daar na 'n laer rat teruggeskakel word etc.
Maar terug by die reis. Dan het sy reënjas met Boesman se Leatherman bietjie bewerk sodat dit oor sy bootse pas. Ek en Heinrich het ons reënjasse ook aangetrek aangesien dit weer begin reën het. Ons het almal die koppe geknik en pad gevat na Kanarie toe.
Oppad na hom toe het die reën effe skietgegee. By hom aangekom was dit eers tyd vir 'n lekker beker koffie voor ons die kronkelende swart slang vat Ceres toe. Ek het Kanarie gou gehelp om die Geelkameel uit die motorhuis te kry en daar byt die sleepwaentjie my toe aan die enkel! Nuwe mannemarak-pak kry toe 'n lekker winkelhaak. Maar vir R209 gaan ons nou nie huil nie. Gou rolletjie swart insulation tape uitgehaal en hom vasgedraai en toe is ek weer reg vir water vat.
Ons het ons koffie gesluk en van die manne het gou by die naaste Shell volgemaak en vandaar is ons Du Toitskloof oor. Ons het vooraf bespreek of ons Slanghoek gaan ry of Goudini oor. Die voorste man het besluit Slanghoek deur en dit was toe nie 'n slegte keuse nie. Ons het redelik wind hier gekry. En en Kleintjie het die agterhoede gedek en die wind het die manne voor ons redelik oor die pad heen en weer gewaai. Oor die Breërivier het ek gesien die brug vat kwaai water en sal binnekort seker toegemaak word indien dit sou aanhou reën.
Op Ceres aangekom het ons eers tot by die Spur gery om 'n lekker ontbyt deur te werk. Ons het geweet die gaan 'n lang dag wees en ons gaan tien teen een nie middag-ete kan inpas nie. Na die etery het ons teruggery in Engen se rigting en dit was nie moeilik om te sien waar die klomp bikers staan nie. Hulle het die helfte van die Engen beset.
Ons het volgemaak en toe sommer orige kanne ook volgemaak aangesien ons nie gou weer 'n petrolpomp gaan sien nie. Die bakkie wat die kos ens saamry was ook daar. Almal het laaste aankope by die Spar gedoen. Die bakkie is gelaai met kos, drank en petrol. Ek het besluit om my panniers ook af te haal en in die bakkie te laai. Net baie makliker om met 'n ligter fiets en pillion sand en modder paaie te ry. En van laasgenoemde het ons genoeg gekry.
Ons roete-recce's wat die vorige naweek die roete gaan ry het, het sommer voor gevat en ons is Gydo-pas uit. Bo het ons net voor Eldorado regs gedraai en toe die Winkelhaak pad gevat. Hier is baie mooi foto geleenthede en op 'n stadium het Sarel gestop om bietjie water af te slaan. Hier het ons baie mooi fotos geneem
Ons het so stukkie langs 'n dam af gery en hier het 'n paar mooi bokkies oor die pad gehardloop.
Terwyl ons die bokkies gekyk het, het Dan so bietjie gly-gly deur die modder gegaan. Net soos met 4×4, of motorsport maak bande 'n reuse-verskil aan die hantering van enige fiets. Ek het knobbly bande voor op wat maak dat op grond, modder ens die bande baie beter greep het as 'n gladder band. In die video kan julle ook sien dat ek versnel juis om krag op die wiele te sit en die fiets makliker deur die modder te laat loop.
Net na dit het die manne eers weer gestop om darem net almal bymekaar te kry. Ons het so bietjie nonsens gesels en in die pad geval aangesien die manne in die bakkie alreeds gewag het. Hulle het teerpad langs, verby Op die Berg gery en toe regs afgedraai in die rigting van Kagga Kamma.
Waar ons die teerpad vir die grondpad na Kagga Kamma en Katbakkies pas verruil het ons weer gestop en sommer lekker rustig die kele natgemaak. Daar was 'n opgewondenheid onder die manne. Dis waarna ons almal al weke lank uitsien. Om die grondpad onder jou ysterperd se wiele te sien deurdraf. Dan moes êrens 'n kratskroef in sy agterband opgetel het. Die manne het dit gou uitgesorteer. Kanarie het voor gevat en ek nie lank na hom nie die stuk ingesit Katbakkies toe. Die ander manne het nog bietjie gedraai en dit was nogal lekker om daai stukkie pad in stilte te ry en net die nat natuur in te drink.
Ek was aanvanklik skrikkerig om iemand saam op die fiets te vat veral as die weer lyk soos dit die spesifieke naweek gelyk het. Ek was baie bly ek en my pillion het deurgedruk. Die satisfaksie om iemand aan so iets bloot te stel en hierdie vryheid te laat ervaar is meer werd as 'n miljoen rand in die bank.
Ek en Kanarie het teen Katbakkies gestop en jy kan oor die wye vlak die manne sien, en hoor aankom. Eerste om te arriveer was Arend. Het dit sommer gevier met 'n wheelie!! Die manne het so stuk vir stuk aangekom en almal gestop sodat ons die vallei wat so voor ons ontvou kom inneem. Wat 'n gesig is dit nie. Vang my elke keer as ek so staan en uitkyk oor die vlaktes.
Ons volgende stop was Tankwa padstal. Maar voor dit gaan jy Skittery kloof oor. As jy stop aan die bokant van die kloof le die hele Tankwa voor jou oopgesprei. As jy nog nooit hier was nie. Is dit die afdraai van die R355 werd.
By die Tankwa Padstal is ons soos gewoonlik met ope arms verwelkom. Hierdie is sout van die aarde mense en het seker een van die mees gesogte werke in die land. Wat kan lekkerder wees as om 'n besigheid te hê, in die Karoo. Jy ontmoet elke dag nuwe mense, hoor elkeen se storie en word betaal om dit te doen??
Na ons so paar verversings gevat het by die Padstal het ons die laaste stukkie ingesit Papekuil toe. Robin het sommer die voortou geneem en vroeër as ons deurgery om solank die hekke ens te gaan oopsluit. Ek het die groep gelei Papekuil toe en dit was nogal lekker om heel voor te ry sonder enige stof. Ek het die pap sommer redelik dik aangemaak en toe ek weer langs my sien sak Sarel met sy mooi 1200 langs my in. Min dinge so lekker soos om op so mooi pad so 2 langs mekaar te ry nie. Sarel het later weer agter my ingeval tot by Papekuil se afdraai. Hier het ons bietjie vir die manne gewag tot daar darem 'n paar was wat kan wys waar almal moet indraai.
Ek en Heinrich het die laaste stukkie in plaas toe gery en solank begin uitpak en begin om kamers te source etc. So eindig dit toe op dat ek en Kleintjie 'n bed deel. Toe ek weer buite kom hoor ek hoe brul die fietse in die grootpad. Manne het toe gedink dit sal sports wees om bietjie resies te hou. Ons het almal uiteindelik op die plaas gekry en daar is afgepak. Ons het vooraf bespreek dat ons nog bietjie Stonehenge toe wil gaan juis omdat min van ons al daar was. Ons het besluit dat ons sal moet roer om voor sononder weer terug op die plaas te wees.
Die mense wat Stonehenge ken gaan altyd terug. Die jaarlikse Africa Burn asook Bike Burn word daar aangebied en dit bly 'n lekker venue vir iemand wat wil wegbreek van die stad se gewoel en gejaag.
Die son het al redelik laag gesit in sy roete na die Westerkim. Ons moes vining groet en het weer die stukkie terug gery. Die boonste hek was oopgesluit en ek, Kleinsmit en Kanarie het sommer kortpad gevat. Die kortpad het 'n stukkie sand wat mens eers moes deur. Ek en Kleinsmit is hom sommer met spoed deur en toe word daar dadelik vuur gemaak. Die ander manne het so met donker daar aangekom en toe het ons in alle erns begin kuier. Ek het al gedink ek moet bietjie 'n kamera êrens neersit en al die gesels opneem. Aan die anderkant is almal daar om te ontspan en dis hoe ek dit wil hou. Die manne wat nie steak saamgery het uit die Kaap nie het by oom Hempas op Prins Alfred Hamlet gestop by Geldenhuys slaghuis en vleis daar gekoop. Ek, vir een, kan nie Karoo toe ry as ek nie daar gestop het vir ordentlike steak nie. Die manne het die steaks begin uitpluk want ons was maar redelik dun om die middel. Marius het daar sulke dun pakkies goed uitgepluk en sommer dit gebraai vir net so om die vuur eet. Die pakkies is aan ons voorgestel as Doodvreet. Ja jy het reg gelees. DOODVREET. Hierdie Doodvreet is te koop by die Vleiswinkel in Brackenfell.
Nou as jy al enigsins iets soek om te braai voor die tyd vir die mense. THIS IS IT! Hierdie is BITTER lekker en maak jou bitter dors. Ek het ophou tel hoeveel pakkies daar gebraai is maar dit het nie lank gehou nie.
Die lang dag het 'n paar van die manne gevang en daar was 'n paar wat al vroeg in die kooi was. Die bitter-einders het hier teen 1:00 in die bed gekom. Soos die gebruik het Siela-hulle vir ons die lekkerste roosterkoek gemaak. Nou wat is dan nou beter as roosterkoek, kaas en konfyt? Dit saam met 'n steakie en my beroemde mushroomsous?
Na 'n goeie nagrus was ek soos gewoonlik saam met die hoenders wakker terwyl die ander manne nog bietjie ingelê het. Ek het solank vir ons 'n Kloof-koffie aanmekaar geslaan en toe ek my 2de beker vat het die manne so drupsgewys begin ontwaak. Van die manne het ander verpligtinge gehad en moes vroeg weer in die pad val.
Die vorige aand se amper nagtelike terugrit van Stonehenge af het ook sy tol geeis. Ross het gevoel hy slaan 'n klip maar het gelukkig die huis gehaal. Volgende oggend toe die manne begin oppak kom hy agter sy voorband is pap. Soos ons in DS-kringe sê, sy fiets se rim het 'n smiley gehad. Nou as jy iets interessant wil sien, laat 'n klomp mans 'n band ruil. Op die einde van die dag het ou Gert daar aangekom en dit was 5min toe is daar 'n tube in en die band is opgepomp en reg vir terugsit. Gert het op een van die buurplase gedurende die Africa Burn bande reggemaak so dit wat hy al vergeet het van bande moet ek, en klaarblyklik 'n paar ander in die groep nog leer.
Die manne het begin oppak en ons het 'n paar laaste groepfotos geneem voor almal uitmekaar spat. Ek, Kleinsmit en Kanarie het besluit ons gaan die dag so lank as moontlik uitrek. Ons het rustig klaargemaak en reg en weggepak. Siela-hulle het met moppe deur die huis gedraf en ons het net so na die middag in die pad geval. Soos die gewoonte maar is, het ons by die Tankwa padstal gestop. Hier het ek 'n oud kollega raakgeloop en eers bietjie opgevang. Daar was nog steeds 'n koelerigheid in die lug en ons het 'n lekker beker koffie weggeslaan. Met ons wandelinge deur die padstal kom ek en Kanarie op 'n beker af. Toe ons die beker sien se ons so gelyk. SAKKIE!! Nou Sakkie is eintlik Izak van Zyl. En hy LOVE koffie. Ek het vir myself 'n potjie Maketaan konfyt gekoop en appelkooslekkers vir Chantelle en Fiela.
Toevallig het ek 'n link ontvang van iemand wat die 50 mees gewildste padstalle wys. Raai wie se fiets staan voor die Tankwa Padstal? Niemand anders as Matewis se Kettingsaag nie!!
Die link bo vir die wat belangstel.
Die terugtog het sonder enige insidente verloop en die res van die manne het ook almal hulle bestemmings veilig bereik. Ek sien elke bike-trip as suksesvol as almal veilig terug by hulle huis was. Hierdie was denitief een vir die boeke en dit was bitter lekker om nuwe mense te ontmoet wat dieselfde passie as ek deel.
Om julle 'n voorsmakie te gee van my volgende groot avontuur. En hierdie gaan sekerlik 'n trip wees wat ek vir die res van my lewe gaan onthou. Ek het die geleentheid gekry om saam met 'n skrywer 'n roete te ry wat heel bo aan my BIKE-IT lys is. Dit gaan nie sonder baie opofferings gepaard nie, maar dit gaan 'n epiese avontuur wees. Hierdie gebeur van 10-17 Oktober. So watch this space.